Ocean Viking, operată de organizaţiile SOS Méditerranée şi Doctori fără Frontiere, este blocată de mai multe zile pe mare după ce i s-a refuzat accesul în port.

"Malta a acceptat să fie o parte a soluţiei acordate navei Ocean Viking", se arată într-un comunicat al Guvernului maltez.

Imigranţii vor ajunge în Malta, de unde vor fi transportaţi în Franţa, Germania, Irlanda, Luxemburg, Portugalia şi România.

"Niciun imigrant nu va rămâne în Malta", a adăugat premierul Joseph Muscat.

Germania va "participa în mod semnificativ împreună cu Franţa", a informat un purtător de cuvânt al Ministrului de Interne, referindu-se la acceptarea imigranţilor atât de pe nava Ocean Viking, cât şi de pe Open Arms.

Ministerul a informat că Germania a fost de acord să accepte 328 de imigranţi salvaţi de pe Marea Mediterană încă din iulie 2018, dintre care 212 au fost salvaţi anul acesta.

Înţelegerea prin care Malta a fost de acord să permită ancorarea navei Ocean Viking într-unul din porturile sale a urmat "unor discuţii cu Comisia Europeană şi mai multe state membre, în special Franţa şi Germania", a mai informat Guvernul maltez.